Bosherston/San Gofan - Parc Cenedlaethol Arfordir Penfro Bosherston/San Gofan - Parc Cenedlaethol Arfordir Penfro
Adref / Pethau i'w Gwneud / Cerdded yn y Parc / Teithiau Gwe / Bosherston/San Gofan
Taith sy'n eich tywys chi trwy Warchodfa Natur Pyllau Lili poblogaidd Bosherston.
PELLTER/HYD: 4.4 milltir (7.1 km) 2 awr 30 munud
CYMERIAD: Gweddol wastad, 2 km o gerdded ar y ffordd ar lonydd tawel, ymyl clogwyni mewn mannau
CHWILIWCH AM: Clogwyni carreg galch • traethau • pyllau lili (Gwarchodfa Natur Genedlaethol) • brain coesgoch
MWY O WYBODAETH: Mynediad at Benrhyn Sain Gofan yn dibynnu ar amserau tanio. Ffoniwch 01646 662367 am fanylion
Mae Bosherston, ar ochr de-ddwyreiniol penrhyn Castellmartin, wedi dod yn enwog am ei byllau lili. Crëwyd y pyllau gan Ystâd Stackpole yn y 18fed a 19eg ganrif trwy flocio tri dyffryn cul o garreg calch, ac maen nhw nawr yn cael eu cadw fel Gwarchodfa Natur Genedlaethol.
Mae'r ardal yn enwog am ddyfrgwn, adar y dŵr a lilis dŵr, ac mae gan y Pyllau stociau da o bysgod bras, yn enwedig penhwyaid a gwarchennod, gyda rhufellod, draenogiaid, a llysywod yno hefyd.
Gellir gweld llond lle o adar yma gyda'r cwtiar, iâr ddŵr, alarch mud, crëyr a glas y dorlan yn y gwelyau rhedyn.
Ar yr arfordir, mae'r ogofau, bwâu, cilfachau, chwythdyllau a staciau yn ganlyniad i'r tonnau yn taro ar y clogwyni carreg galch ac maen nhw'n wych ar gyfer adar y môr gan gynnwys y gigfran, y fulfran werdd, gwenoliaid, piod y môr, jac-y-do ac, wrth gwrs, y fran goesgoch.
Mae'r blodau gwyllt yn doreithiog – mae'r serennyn a lafant y môr yn arbennig o hardd.
Efallai y bydd mynediad at Benrhyn Sain Gofan wedi'i gyfyngu gan y Weinyddiaeth Amddiffyn. Gerllaw, mae yna draeth hyfryd a thwyni tywod yn Ne Aberllydan.
Mae Tîm Jones, cyn Barcmon Sector y De gydag Awdurdod Parc Cenedlaethol Arfordir Penfro, yn dweud: "Mae'r daith hon yn eich tywys chi trwy un o'r tair Gwarchodfa Natur Genedlaethol yn y Parc Cenedlaethol.
Mae'n le gwych i weld dyfrgwn, dw i wedi eu gweld nhw yma sawl gwaith. Am y cyfle gorau i weld un eich hun, ewch yn gynnar – a gadewch eich ci gartref."